**På ski mellom skarv og jøkuler – Hardangervidda**

Høyt til fjells, med snø- og kuldegaranti, finner vi Finsehytta - og Brebua. Den unike beliggenheten, på toppen av Bergensbanen, 1.223 moh, trekker mange skiturister hit.  Her, rett nord for Hardangerjøkulen, starter vi vår tur.

Etter en lang og flott skitur, langs kvistet rute, ankommer vi Krækkja, og får to døgn med oppvartning av Signe og Per. I tillegg får vi en ekstra dag på skitur i det lettgåtte og åpne terrenget rundt hytta.

Med toget kommer vi oss enkelt opp til, og ned fra, fjellet. Gled dere til deilige skiturer på Hardangervidda.

**PROGRAM**

**Dag 1: Oppmøte Finsehytta**

Turlederne møter dere på Finsehytta. Vi benytter resten av kvelden til felles samling med presentasjon, informasjon om turen videre og gjennomgang av utstyr.

**Dag 2: Finse-Krækkja  1.160  moh, ca 22 km/ca 8 timer**  
Den kvistede ruta mellom Finse og Krækkja er lagt flott i terrenget. Her går vi over slake åser og vann. Vi får også forsøkt oss opp noen få bratte kneiker og ned noen morsomme utforkjøringer. En god dagstur får vi denne dagen, og vel framme står bestyrerne og tar oss imot med deilig middag og varme i stua.

**Dag 3. Dagstur fra Krækkja**  
Å bli en ekstra dag på Krækkja er luksus. Vi starter dagen med en god og rolig frokost. Deretter tar vi med oss nistepakka og termos og går en fin runde i området. Turlederne sørger for at dere får brukt hele dagen ute, og når mørket senker seg over Hardangervidda er dere trygt på plass rundt spisebordet på Krækkja.  
  
**Dag 4. Krækkja- Haugastøl, ca 11 km/ca 4 timer.**  
Etter nok en god frokost, pakker vi sekkene og begir oss i vei med siste etappe til Haugastøl. Vi baserer oss på å rekke toget som går fra Haugastøl kl. 14.51 til Oslo. Ankomst Oslo S kl 19.05.

*Med forbehold om endring i programmet! Det er turlederne*, *som etter å ha tatt hensyn til føre, væremelding og i samråd med bestyrere og deltakere, beslutter om dagens tur lar seg gjennomføre som programfestet.*

*Alle tidsberegninger er gjort ut i fra en gjennomsnittsfart på ca 3 km/ t. Vær obs på at pauser, vær- og føreforhold, ol. ikke er innberegnet i tid brukt på turen.*

[**Gradering av turen**](https://www.dntoslo.no/graderingfellesturer/?_ga=2.102559553.1722663461.1597219238-178846397.1568365236)**: krevende**  
Vinterfjellet er vakkert, men lunefullt. Selv den enkleste skitur kan bli svært krevende med utfordrende skiføre og mye vær. Med riktig og godt utstyr er det oftest disse turene man husker best og som gir godt samhold og gode historier. I fjellet går man utenom preparerte løyper og må være forberedt på å tråkke spor selv. Pakk sekken riktig og smart.